[bookmark: _GoBack]Aabenraa Tennisklub, Bestyrelsens årsberetning for 2020

Tennissæsonen 2020 har været meget speciel. Vintertennis var godt i gang fra årets start, men den 11. marts ændrede alt sig, da Statsministeren lukkede Danmark ned. I starten var der mange tolkninger af regelsættet for tennisspillere, for hvor smittefarligt var det egentlig at 4 personer mødtes udendørs på en tennisbane for at slå til en bold. En periode hed det sig, at vi ikke måtte røre de samme bolde, og at vi skulle spille med flere sæt bolde, så vi kun berørte vore egne bolde. Heldigvis fandt de kloge hoveder ud af, at Covid-19 virussen ikke hæftede særlig godt på tennisbolde, men mere på glatte overflader. Så kunne vi spille igen, men uden at holde kaffepauser sammen. Arena Aabenraa lukkede klubhuset af og sendte alle medarbejdere hjem, så der ikke var adgang til omklædning og toiletter.

Da foråret meldte sin ankomst var det svært at holde de ivrige tennisspillere tilbage, og vi forsøgte at overtale Arena Aabenraa til at klargøre vore grusbaner. Det var daværende Centerleder desværre meget utilbøjelig til at medvirke til. Derfor gik vi selv i gang med klargøringen, og så kunne selv Centerlederen se det fornuftige i at samarbejde om klargøringen, så grusbanerne kunne tages i brug.

Året er så gået med masser af tennis på alle baner med respekt for restriktionerne. Vi havde en periode en del ubudne gæster på banerne. En del skolebørn, som var hjemsendt og gik og kedede sig ville gerne lege på vore baner. Det var forståeligt nok, så vi gjorde kun halvhjertede forsøg på at holde dem væk, men vi forsøgte at forhindre hærværk på banerne. Der var også en del voksne gratister, der ikke kunne finde ud af at betale for leje af banerne, men nogle plakater med information medførte en pæn indtægt fra den kant. Klubben har i øvrigt nu fået et mobilpay nummer 471571. 

Coronaen har også medført, at alle trænerkurser har været aflyst. Vi håber denne aktivitet snart kan genoptages.

Heldigvis har vi kunnet gennemføre vores klubturnering. Vinderne fremgår af vores hjemmeside.
Ladies Cup 2020 blev ligeledes gennemført med succes, og vinderne fremgår ligeledes af hjemmesiden.

Vi har indgået en ny vækstaftale med DGI gældende for de næste 3 år. Aftalen indebærer, at vi forpligter os til at gennemføre Tennissportens dag, Voksen intro og Tennis Aktiv 60+ med det formål at få flere aktiveret ved at spille tennis. Til gengæld får vi et tilskud på kr 4.000 til ydelser, der er relateret til disse arrangementer.

Sponsorgruppen arbejder for at skaffe midler til Retablering af banelyset på bane 1 &2 med LED-lamper som vedtaget på sidste års generalforsamling. Prisen herfor blev kr 88.000.
Desuden søges der midler til renovering af vinterbanerne 7 & 8. Her er budgettet ca. kr 500.000, og klubben har sat kr 200.000 af til dette projekt. Det resterende beløb skal skaffes af sponsorgruppen.
Men vinteren har været hård ved bane 6, som nu er så puklet, at den også skal udskiftes, så budgettet på kr 500.000 kan ikke holdes.  Hårde forhandlinger med leverandøren af kunstgræsbaner kombineret med en kæmpestor indsats fra Arena Aabenraa har medført, at vi nu kan få alle 3 kunstgræsbaner udskiftet for kr. 563.000. Så nu skal sponsorgruppen skaffe kr 563.000 – 200.000 (egenfinansiering) = 363.000.
Det er en omstændelig proces at søge tilskud i en Corona-tid. Dels sidder pengene ikke så løst som ellers, og dels er mange af beslutningsprocesserne omkring sponsorater aflyst på grund af Coronaen.
Men sponsorgruppen har alligevel fået kr 350.000 ind til dato, og vi har stadig nogle få ansøgninger ude, så projekterne er igangsat, så vi, når vi fejrer vores 100-års jubilæum den 28. august har såvel banelys på bane 1 og 2 samt 3 stk spritnye kunstgræsbaner at glæde os over.

Økonomisk har vi haft et godt år, med et driftsresultat på 77.000 kr, efter at vi har overført 50.000 kr til anlægskontoen, idet disse midler var givet som sponsorat til udskiftning af belægningen på bane 7 og 8. Desværre har vi ikke fået brugt penge på trænerkurser, da disse alle er blevet aflyst på grund af Coronaen.

Vi kan også glæde os over, at vi har haft en mild start på vinteren 2020-21, så alle 8 baner har været tilgængelige. Vi har først været nødt til at lukke grusbanerne ned 25. januar 2021. Det er vist ikke sket nogensinde før, at vi har kunnet spille på grusbaner så længe. Der er også sket med stor velvilje fra den nye Centerleder på Arena Aabenraa og hans medarbejdere med Allan i spidsen. Stor tak for det!

Jeg vil afslutte beretningen med at bringe en stor tak til mine bestyrelseskolleger og Arena Aabenraa for at godt samarbejde i årets løb.
Jeg vil ligeledes takke vore trænere for indsatsen, og sluttelig vil jeg takke alle de mange frivillige, der har hjulpet til med at få vores klub til at fungere i hverdagen.

Niels Bergh-Hansen


